CELEX: 32012D0077
Language: sl
Date: 2012-02-09 00:00:00
Title: 2012/77/EU: Sklep Komisije z dne 9. februarja 2012 o nevključitvi flufenoksurona za 18. vrsto izdelkov v Prilogo I, IA ali IB k Direktivi 98/8/ES Evropskega parlamenta in Sveta o dajanju biocidnih pripravkov v promet (notificirano pod dokumentarno številko C(2012) 621)  Besedilo velja za EGP

11.2.2012   
            
            
               SL
            
            
               Uradni list Evropske unije
            
            
               L 38/47
            
         SKLEP KOMISIJE
   z dne 9. februarja 2012
   o nevključitvi flufenoksurona za 18. vrsto izdelkov v Prilogo I, IA ali IB k Direktivi 98/8/ES Evropskega parlamenta in Sveta o dajanju biocidnih pripravkov v promet
   (notificirano pod dokumentarno številko C(2012) 621)
   (Besedilo velja za EGP)
   (2012/77/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (1) in zlasti drugega pododstavka člena 16(2) Direktive,
   ob upoštevanju naslednjega:
   
               (1)
            
            
               Uredba Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (2) določa seznam aktivnih snovi, ki se ocenijo glede njihove možne vključitve v Prilogo I, IA ali IB k Direktivi 98/8/ES. Navedeni seznam vključuje flufenoksuron.
            
         
               (2)
            
            
               Na podlagi Uredbe (ES) št. 1451/2007 je bila v skladu s členom 11(2) Direktive 98/8/ES opravljena presoja flufenoksurona (št. CAS 101463-69-8; št. ES 417-680-3) glede uporabe v 18. vrsti izdelkov, insekticidih, akaricidih in pripravkih za nadzor drugih členonožcev, kot je opredeljena v Prilogi V k navedeni direktivi.
            
         
               (3)
            
            
               Francija, ki je bila imenovana za državo članico poročevalko, je 17. marca 2009 v skladu s členom 14(4) in (6) Uredbe (ES) št. 1451/2007 Komisiji poslala poročilo pristojnega organa in priporočilo.
            
         
               (4)
            
            
               Države članice in Komisija so pregledale poročilo pristojnega organa. V skladu s členom 15(4) Uredbe (ES) št. 1451/2007 so bile ugotovitve pregleda 22. septembra 2011 v Stalnem odboru za biocidne pripravke vključene v poročilo o oceni.
            
         
               (5)
            
            
               Pri oceni tveganj za prizadete dele okolja, ki je bila opravljena z uporabo realističnega pristopa, so se pokazali nesprejemljivi učinki za vodni ekosistem. Poleg tega je flufenoksuron zaradi svojih lastnosti obstojen, toksičen in se lahko kopiči v organizmih, obenem pa je v skladu z merili iz Priloge XIII k Uredbi (ES) št. 1907/2006 Evropskega parlamenta in Sveta (3) zelo obstojen in se zelo lahko kopiči v organizmih. Zato flufenoksurona ni primerno vključiti za uporabo v 18. vrsti izdelkov v prilogah I, IA ali IB k Direktivi 98/8/ES.
            
         
               (6)
            
            
               Datum, od katerega se biocidni pripravki 18. vrste izdelkov z vsebnostjo flufenoksurona ne smejo več dajati v promet, mora biti sprejemljiv glede na rezultat ocene tveganj in glede na datum začetka veljavnosti tega sklepa.
            
         
               (7)
            
            
               Ukrepi, predvideni s tem sklepom, so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   Flufenoksuron (št. CAS 101463-69-8; št. ES 417-680-3) se za 18. vrsto izdelkov ne vključi v priloge I, IA ali IB k Direktivi 98/8/ES.
   Člen 2
   Za namene člena 4(2) Uredbe (ES) št. 1451/2007 se biocidni pripravki 18. vrste izdelkov z vsebnostjo flufenoksurona od 1. avgusta 2012 naprej ne dajejo več v promet.
   Člen 3
   Ta sklep je naslovljen na države članice.
   
      V Bruslju, 9. februarja 2012
      
         
            Za Komisijo
         
         Janez POTOČNIK
         
            Član Komisije
         
      
   
   
      (1)  UL L 123, 24.4.1998, str. 1.
   
      (2)  UL L 325, 11.12.2007, str. 3.
   
      (3)  UL L 396, 30.12.2006, str. 1.